發臨川
作者：劉克莊
朝代：宋

paragraphs: 始予丱角來，家君綰銅墨。
縣齋多休暇，縣圃足戲劇。
雖云嗜梨栗，亦頗窺簡冊。
弟妹俱孩幼，親髮方如漆。
後予捧檄至，軒蓋候廣陌。
於時志氣銳，門戶况烜赫。
郡花照席紅，湖柳拂鞍碧。
耆老互問訊，酒餼紛狼籍。
今予挑包過，城郭宛如昔。
高年凋落盡，滿眼少朋識。
管子仕瘴烟，屈叟掩泉穸。
蓽門訪舊師，目闇面黧黑。
買醪與之酌，往事話歷歷。
既生異縣感，遂起故鄉憶。
吾翁墓草深，高堂已斑白。
貧居滫髓空，遠遊溫凊隔。
二季官海濱，女子各有適。
曾不如阿奴，碌碌在母側。
回思盛壯時，去矣復難得。
因成臨川吟，吟罷淚橫臆。